Motsoeneng-verhoor hervat WoensdagaandHlaudi Motsoeneng. Argieffoto: news.iafrica.com Die dissiplinêre verhoor van Hlaudi Motsoeneng, voormalige hoof bedryfsbeampte van die SAUK, begin Woensdagaand nadat hy ŉ saak in die arbeidshof verloor het om ŉ interdik te bekom om die uitsaaier te verhoed om hom te dissiplineer. “Die arbeidshof het vandag om 14:00 die interdik van die hand gewys,” het Kaizer Kganyago, woordvoerder van die SAUK, in ŉ verklaring gesê. “Die voorsitter van die dissiplinêre verhoor het gesê die verhoor hervat vanaand om 18:00.” Motsoeneng moet dissiplinêr verhoor word nadat hy op 19 April ŉ perskonferensie gehou het waarin hy die nuwe tussentydse raad aangeval het omdat hulle sy 90/10 plaaslikemusiek-beleid gekanselleer het. Motsoeneng moet ook dissiplinêr verhoor word ná ŉ verslag van die openbare beskermer wat bevind het dat hy oor sy kwalifikasies gelieg het, personeel afgedank het en sy salaris buitensporig verhoog het tydens sy ampstermyn by Aucklandpark, die SAUK se hoofkantoor in Johannesburg. Die Wes-Kaapse hooggeregshof het in Desember verlede jaar bevind dat Motsoeneng nie geskik is om enige amp te beklee totdat ŉ dissiplinêre verhoor hom onskuldig verklaar van enige oortredings nie, of indien ŉ hof die openbare beskermer se verslag tersyde stel. Lees alle vorige berigte oor Hlaudi Motsoeneng op Maroela Media.